明妃曲二首  其一
作者：王安石
朝代：宋

paragraphs: 明妃初出漢宮時，淚濕春風鬢脚垂。
低徊顧影無顔色，尚得君王不自持。
歸來却怪丹青手，入眼平生幾曾有。
意態由來畫不成，當時枉殺毛延壽。
一去心知更不歸，可憐著盡漢宮衣。
寄聲欲問塞南事，只有年年鴻雁飛。
家人萬里傳消息，好在氈城莫相憶。
君不見咫尺長門閉阿嬌，人生失意無南北。